Vieraalla maalla (Pakarinen)
Kaunis on Mälarin ranta,
 Tuoksuvi nurmi ja puu –
 Armaampi maani on santa,
 Kalliimpi Pielisen suu.

 Täällä myös lintuset soittaa
 Sulokielet ja herttaiset –
 Mun mielestä laulussa voittaa
 Kotiseutuni varpuiset.

 On täällä muhkeat talot
 Ja viileät puistikot –
 Uhkeemmat Suomeni salot
 Ja kansani karsikot.

 On täällä neitoset kauniit,
 Rusoposket ja simasuut –
 Oi, tyttöni Suomen armaat,
 Ne voittavi kaikki muut!

 Ei konsana vieras kieli
 Voi kauniilta kajahtaa;
 Ei miellytä vieras mieli
 Jos maatansa armastaa.

 On kaunis vieraskin ranta,
 Voi tuoksua kukka, puu.
 Tok’ armaampi maani on santa,
 Kalliimpi Pielisen suu.

Tukholma 3-7 1900.